Sokan Hongkongra városként gondolnak, de igazából egy miniállam, a Kínai Népköztársaság két különleges igazgatású területének egyike (a másik Makaó), mely 263 szigetből áll. Területe Budapest kétszeresét teszi ki, lakossága pedig Magyarország népességének kb. kétharmadát. Egyike a világ kereskedelmi és gazdasági központjainak és a Föld legsűrűbben lakott területeinek.

Ez utóbbit szerette volna fényképek formájában is visszaadni a kétszeres World Press Photo győztes (2005, 2010) Michael Wolf, aki egészen különleges, már-már nyomasztó hangulatot varázsolt a hongkongi lakótelepeken, lakóparkokban készített fotóira. A jelenleg is Hongkongban élő fotóművész képeit Architecture of Density címmel könyv formájában is kiadták.